## Igualtat anuncia un pla de xoc per a abonar a les entitats de serveis socials els deutes heretats i garantir la qualitat dels recursos i l’atenció a les persones més vulnerables

*** La vicepresidenta segona i consellera de Serveis Socials, Igualtat i Habitatge ha presidit la Submesa de Polítiques Socials**

La vicepresidenta segona i consellera de Serveis Socials, Igualtat i Habitatge, Susana Camarero, ha anunciat “un pla de xoc per a abonar a les entitats de serveis socials els deutes heretats i garantir la qualitat dels serveis i l’atenció a les persones més vulnerables”.

Camarero, que ha presidit la Submesa de Polítiques Socials, ha assenyalat que el Consell és conscient de la necessitat d’“abordar la millora salarial del personal sociosanitari” i ha avançat que esta trobada marca l’inici d’un nou camí que “volem i hem de realitzar junts”.

Després de la reunió, la vicepresidenta segona ha recalcat que, enfront de l’anterior govern que prometia augments salarials mentre deixava els treballadors sense sou perquè no pagava les seues entitats, per a este Consell “la prioritat és pagar els deutes heretats, perquè és l’única manera de garantir uns serveis públics de qualitat”.

En la seua intervenció, ha indicat que el principal problema al qual s’enfronta el seu departament, a més dels deutes, són “les factures en els calaixos i unes llistes d’espera immenses”, per això es posa en marxa un pla de xoc que garantisca que les persones més vulnerables “reben un servei de qualitat i que els treballadors i treballadores puguen cobrar”.

En este sentit, ha explicat que hi ha entitats que estaven sense cobrar des de 2018, amb contractes sense actualitzar, i en això s’està treballant també, “començant per solucionar les licitacions que estaven sense regularitzar des de fa anys”.

“L’atenció a les persones i la qualitat dels serveis estan vinculades als salaris de les treballadores i treballadors, però, a més, a les despeses generals de les entitats”. Per això, Camarero s’ha compromés, en paral·lel, a estudiar “una millora salarial”.

Així mateix, ha explicat que s’està treballant en l’actualització per a l’any que ve del mòdul per a incrementar el preu per plaça i que redunde en la millora de les condicions de la prestació del servei.

La vicepresidenta segona ha traslladat als i les representants dels sindicats i la patronal de la Submesa de Polítiques Socials la seua voluntat de “treballar amb lleialtat institucional per a millorar la qualitat del servei i estudiar la millora dels salaris professionals. Volem escoltar propostes i ens reunirem les vegades que siga necessari per a buscar solucions”.

Finalment, s’ha referit als Pressupostos de 2024 com a “rigorosos, seriosos i reals, que mantenen la despesa social i incrementen les partides destinades a les persones més vulnerables”.

Fecha: 30/10/2023